[{"text_idx": "#000000", "text": "Mendizaleek Ajangizko mugak zeharkatuko dituzte"}, {"text_idx": "#000001", "text": "Ajangizko Mugari Bira mendi martxa domekan [maiatzak 21] egingo dute."}, {"text_idx": "#000002", "text": "Ajangizko San Isidro eta San Asentzio jaiak, urtero-urtero, egitasmo berezi bategaz agurtzen dituzte: Ajangizko mugak zeharkatuz, mendi ibilaldia egiten dute. Aurtengoa XIV. ekitaldia izango da. Hitzordua 08:30ean ipini dute, udaletxe aurrean. Ordu horretan ekingo diote bideari martxa luzeko oinezkoek; ibilbide laburra egingo dutenak, ostera, 09:30ean abiatuko dira. Ajangizko Jai Batzordeko antolatzaileek mendizale profil guztiei egokitzen zaizkien ibilbideak prestatu dituzte. Luzeak 19 kilometroko luzera du, eta laburrak, aldiz, 11koa."}, {"text_idx": "#000003", "text": "Antolakuntzatik aurreratu dute ibilbide biak ala biak markaturik egongo direla eta, gainera, anoa postu bi ere egongo direla. Aukera luzea hautatzen dutenek ondorengo ibilbidea egingo dute: Mendietako plaza-Burgoa-Olesko-Argana-Kanpantxuko plaza-Mentzeta-Eperlanda-Arrietagane basorako gurutzea-Solaurren-Pertxamendi-Mendietako plaza. Laburrera jotzen dutenek, berriz, ondorengo zirkuitua osatuko dute: Mendietako plaza-Burgoa-Olesko-Argana-Kanpantxuko plaza-Mentzeta-Arabieta-Mendietako plaza. Era berean, lehenengoek Mentzetan eta Arrietagane basorako gurutzean anoa postuak edukiko dituzte; bigarrenek, Mentzetan baino ez."}]